

RĪGAS DOMES PIEMINEKĻU PADOME

Rātslaukums 1, Rīgā, LV-1539, tālrunis 7105800, 7105542, fakss 7012872

**SĒDES PROTOKOLS**

2021. gada 16. aprīlī Rīgā Nr. 1

*Microsoft Team vidē*

*Sēde tiek atklāta plkst. 11:00*

|  |  |
| --- | --- |
| Sēdi vada: | RPA „Rīgas pilsētas arhitekta birojs” direktors G. Princis  |
| Sēdi protokolē: | sekretāre I. Šmite |

Sēdē piedalās Padomes locekļi:

|  |
| --- |
| Dāvis Stalts, Ivars Drulle, Oļegs Burovs, Rita Našeniece, Sandris Bergmanis, Miroslavs Mitrofanovs, Mārīte Šenberga, Aigars Kušķis, Ojārs Spārītis, Andrejs Broks, Jānis Krastiņš, Inese Baranovska, Una Īle |
|  |

Sēdē nepiedalās Padomes locekļi:

|  |
| --- |
| Agrita Maderniece, Gļebs Panteļejevs, Mārtiņš Mintaurs, Klāvs Sedlenieks, Valdis Gavars, Viesturs Zeps |

Sēdē uzaicināti: Una Aleksandra Bērziņa-Čerenkova

DARBA KĀRTĪBA

1. Pieminekļu padomes priekšsēdētāja vēlēšanas.

*G. Princis informē, ka iepriekšējā dienā saņemts iesniegums par piemiņas plāksnes, veltītas Uldim Egīlam Bērziņam izvietošanu pie ēkas Kr. Barona ielā 24/26 un aicina to iekļaut darba kārtībā.*

*Padome vienbalsīgi nolemj iekļaut darba kārtībā jautājumu par piemiņas plāksnes, veltītas Uldim Egīlam Bērziņam izvietošanu pie ēkas Kr. Barona ielā 24/26.*

**1. Pieminekļu padomes priekšsēdētāja vēlēšanas**

**G. Princis** informē, ka Pieminekļu padomes nolikums paredz, ka padomes locekļi ar vienkāršu balsu vairākumu no sava vidus ievēl padomes priekšsēdētāju. Saņemts G. Panteļejeva e-pasts, kurā viņš par padomes priekšsēdētāju izvirza G. Princi.

**J. Krastiņš** Ierosina saglabāt amata iepriekšējo priekšsēdētāju O. Spārīti.

**A. Broks** norāda, ka ir saņemta G. Prinča koncepcija par tālāko Pieminekļu padomes darbu, taču nepieciešams šādu koncepciju saņemt arī no otra kandidāta.

**O. Burovs**, **J. Krastiņš**, **A. Kušķis**, **R. Našeniece** atzīmē, ka Pieminekļu padomi jāvada kādam no padomē piesaistītajiem neatkarīgajiem ekspertiem, kuri nav Rīgas domes darbinieki, tādejādi tiks uzsvērta padomes, kā konsultatīvas institūcijas loma.

**O. Burovs** padomes priekšsēdētāja amatam izvirza I. Baranovsku.

**I. Baranovska** norāda, ka ir nepieciešams laiks, lai apsvērtu darāmo darbu apjomu un sagatavotu padomes darbības koncepciju, tāpēc lūdz atlikt šī jautājuma izskatīšanu uz nākamo padomes sēdi.

**J. Krastiņš, O. Burovs** norāda, ka padomei ir nepieciešams priekšsēdētāja vietnieks.

**G. Princis** informē, ka patreizējais padomes nolikums neparedz šādu amatu.

**A. Broks, D. Stalts** atzīmē, ka padomes locekļiem ir jāiepazīstas ar padomes nolikumu, jāvērtē vai nav nepieciešami grozījumi tajā, vienlaikus papildinot to ar priekšsēdētāja vietnieka amatu.

**G. Princis** ierosina organizēt diskusiju par padomes nolikumu un nākotnes vīziju nākamajā piektdien t.i. 23.aprīlī. Savukārt 3 dienas pirms nākamās sēdes, kas varētu būt pēc 2 nedēļām kandidātiem ir jāiesūta savs redzējums par Pieminekļu padomes turpmāko darbu.

*Pieminekļu padome balso par priekšsēdētāja kandidātu izvirzīšanas slēgšanu:*

*ar 11 balsīm “par” – 1 ”pret”:*

**Pieminekļu padome nolemj:**

Slēgt padomes priekšsēdētāja kandidātu izvirzīšanu.

*Pieminekļu padome balso par jautājuma par priekšsēdētāja vēlēšanu atlikšanu uz nākamo sēdi: ar 11 balsīm “par”, -2 ”pret”:*

**Pieminekļu padome nolemj:**

Pārcelt pieminekļu padomes priekšsēdētajā vēlēšanas uz nākamo sēdi.

1. **Par piemiņas plāksnes, veltītas Uldim Egīlam Bērziņam izvietošanu pie ēkas Rīgā, Kr. Barona ielā 24/26**

**U. A. Bērziņa-Čerenkova** informē, ka dzejnieks un tulkotājs Uldis Egīls Bērziņš aizgāja mūžībā 24.martā, savukārt 17.maijā viņam ir dzimšanas diena. Piemiņas plāksni ir plānots uzstādīt viņa dzimšanas dienā, pie ēkas, kurā viņš dzīvoja. Lai arī dzejnieks bija rīdzinieks, viņš ir apglabāts tālu no Rīgas, bet Rīgā vajadzētu būt vietai, kur viņu atcerēties. Piemiņas plāksnes skici izstrādās tēlnieks Ojārs Feldbergs, kurš bija tuvs dzejnieka draugs. Lūdz padomi konceptuāli atbalstīt, ideju, vietu, bet plāksnes skici saskaņot vēlāk, elektroniski. Ieceri atbalsta arī Rakstnieku savienība.

**J. Krastiņš** Atbalsta ideju. Piedāvātajā teksta izvietojumā aicina veikt grozījumus, sākot ar satura priekšmetu, bet dzejnieka vārsmas likt turpinājumā. Šādām plāksnēm svarīgs ir dizains un izvēlētai burtu veidols.

**A. Broks** Neiebilst pret ideju un vietu, bet, protams, forma ir svarīga, jo teksts ir apjomīgs. Atbalsta plāksnes koncepcija, kas neatgādina kapa pieminekli, bet gan bagātina pilsētas kultūrtelpu.

**D. Stalts** Atbalsta ideju šī ievērojamā dzejnieka piemiņas iemūžināšanai un prieks, ka tas notiek tik neilgi pēc viņa nāves.

**A. Kušķis** Šādu plākšņu tīkls ir ļoti nozīmīgs Rīgai un tās vajadzētu iekļaut tūrisma maršrutos.

*Balsojot par piemiņas plāksnes izvietošanu:*

**Pieminekļu padome vienbalsīgi nolemj:**

1. Konceptuāli atbalstīt piemiņas zīmes, veltītas Ulda Egīla Bērziņa piemiņai Rīgā, Kr. Barona ielā 24/26 izvietošanu.
2. Idejas autoriem iesniegt padomei piemiņas plāksnes skices saskaņošanai.

*Sēdi slēdz plkst. 12:47*

Sēdes vadītājs G. Princis

Protokolēja I. Šmite